Dens lo capdau d'un gran reiaume qu'arròsa lo Tigre, los sabents e los savis deu monde sancèr qu'aimèvan s'encontrar e ensenhar aus joens les sciéncias, les arts e les règlas de le vita.

Au bèth miei de tots los estudiants dont s'amanejèvan entà escotar les leçons deus mèstes, un gojat d'uu' insigna beutat que's hasèva arremarcar preu son estrambòrd e le soa aplicacion. Aqueth gojat qu'èra possedit deu desir de tostemps apréner mèi.

Un jorn dont tornèva a le maison deus sons pair e mair, a l'òra de le sombrusta, qu'entenot un viatjaire afirmar que vinè d'un país hòrt luenhec e que dens 'queth país vivè un òmi dont non seloment èra mèi sabent que tots los auts sabents de l'univèrs, mès que, de mèi, possediva en eth autan de sciéncia, de saviessa e de vertuts que tots los savis e los sabents reunits. E lo viatjaire qu'ajustèt que, a maugrat de le soa renomada, aqueth sabent continuèva a practicar le profession de haur dont avè hèit davant eth lo son pair e lo son gran-pair.

Tanlèu qu'avot entenut aqueth raconte, lo joen estudiant que's pressèt de tornar a soa casi. Qu'anot trobar los sons pair e mair e se gitèva aus sons pès entà'us domandar l'autorisacion de'us dishar e de partir per le vila on vivè lo mèi gran savi, lo mèi gran sabent deu monde sancèr.

Los sons parents que'u supliquèren de damorar en çò d'eths, mès lo gojat, desesperat, que tombèt malaud, e los sons parents qu'acabèren per enténer le soa pregària.

Autanlèu, que prenot les soas espartenhas, le soa biaça e lo son baston e quitèt los sons pair e mair, le soa vila e los sons amics. Que's dirigiva de cap au país luenhèc on vivè lo savi d'enter los savis, dab l'intencion de seguir fidèlament lo son ensenhament per fin d'aquerir un chic de le soa sciéncia e de le soa saviessa.

Que marchèt longtemps, pendent soassanta-dètz jorns e soassanta-dètz neits, travessèt desèrts on coneishut le hami, le set e l'estadida. Qu'arribèt a le hèita fin dens le vila on vivè lo mèi sabent deus sabents.

Tanlèu que's rendit dens lo quartièr deus haurs e, a tots los qu'encontrèva, que domandèva de l'indicar le damòra deu savi. Que l'indiquèren le harga on trabalhèva.

Lo haur qu'èra un òmi dehèt atjat, quèn vedot entrar lo gojat, que'u domandèt :

— Çò que desiras, mon hilh ?

E aqueth ce responot :

— Apréner le saviessa e çò que desiras m'ensenhar.

Per tota responsa lo haur que l'aparèt le còrda dont accionèva lo barquin de le harga e que'u dit:

— Tira le còrda.

E lo gojat qu'aubedit. Que tirèt shetz cès le còrda deu barquin dinc au sococ. E l'endoman, tanlèu l'auba, que tirèt le còrda dinc a le sombrusta. E los jorns seguents, que continuèt, pendent setmanas e mes, pendent tota l'anada, shetz que digun dens le harga, pas mèi lo haur que los nombrós disciples dont avè cadun a complir uu' besonha tan cascanta com le soa, ne l'adressèt le paraula e shetz que digun ne's planhot deu dur trabalh silenciós.

E duas anadas que passèren. Un jorn, bien timidament, lo disciple que gausèt aubrir le boca entà díser:

— Mèste !

Lo haur que s'estanquèt de hargar. E tots los disciples, inquiets e ansiós, que s'estanquèren de trabalhar.

Que's hadot tot d'un còp lo mèi pregond silenci, e lo haur que's virèt de cap au gojat e que'u domandèt :

— Que desiras ?

Lo gojat que responot :

— Apréner.

— Tira le còrda, ordonèt lo haur dont tornèt préner tanlèu lo son trabalh.

E duas anadas que passèren pendent lesquaus, deu matin dinc au ser, lo disciple ne cessèt de tirar le còrda shetz relambi ni paus e shetz que digun ne li adressèt sonqu'un còp le paraula.

Lo gojat ne gausèva pas mèi interrogar lo son mèste. Qu'esperèva d'ara enlà que lo haur vulhi adreçà'u le paraula. Mès aqueth que contunèva a hargar.

Totun, le hami apassionada d'apréner ne quitèva pas l'amna deu disciple.

Quèn cinc anadas estoren passadas, lo vielh sabent que s'apressèt deu gojat e lo toquèt l'espanla. E preu permèr còp desempús cinc anadas, lo disciple qu'abandonèt le còrda deu barquin. Uu' grana jòia que s'empoderèt d'eth.

— Mon hilh, ce'u dit lo mèste, que pòds tornar dens lo ton país e arretrobar le toa maison. Tota le sciéncia deu monde e de le vita que damorarà dens le toa amna.

— Mèste, mèste, ce dit lo disciple, que vui apréner ! Ensenhatz-me !

— Tira le còrda, ce responot lo haur.

E lo disciple qu'aubedit. Lo haur que tornèt préner lo son trabalh en silenci.

Cinc anadas que passèren shetz que digun dens le harga, pas mèi lo haur que los nombrós disciples, ne l'adressèt le paraula e shetz que digun ne's planhot deu dur trabalh silenciós.

Un ser, lo haur que s'apressèt deu gojat, que'u toquèt l'espanla e dit:

— Mon hilh, ce'u dit lo mèste, que pòds tornar dens lo ton país e arretrobar le toa maison. Tota le sciéncia deu monde e de le vita que damorarà dens le toa amna.

Lo disciple que guardèt lo silenci. Lo haur que l'espièt e vedot que lo son disciple lo desirèva parlar.

— Que desiras, mon hilh ?

— Mèste, mèste, ce responot lo gojat, que vui apréner ! Ensenhatz-me !

— Tira le còrda, ce responot lo haur.

E que's tornèt au trabalh en silenci.

Dètz anadas que passèren shetz que digun dens le harga, pas mèi lo haur que los

nombrós disciples, ne l'adressèt le paraula e shetz que digun ne's planhot deu dur trabalh silenciós.

Un ser, lo haur que s'apressèt deu gojat, que lo toquèt l'espanla e dit:

— Mon hilh, ce'u dit lo mèste, que pòds tornar dens lo ton país e arretrobar le toa maison. Tota le sciéncia deu monde e de le vita que damorarà dens le toa amna.

Lo disciple que's taisèt, mès qu'interroguèt lo son mèste de l'espiar.

— Mon hilh, que t'èi ensenhat tota le sciéncia deu monde e de le vita. Que t'èi ensenhat le paciéncia.

E lo haur que's tornèt au trabalh.

Lo disciple que's clinèt e s'alunhèt de le harga e que tornèt dens lo son país, urós.

*Un conde vinut d'Iraq*

*Arrevirada de JJ Dubreuil - Mamisan - 2022*